Zahtjev države stranke prema članku 14. Rimskog statuta Međunarodnoga kaznenog suda

Izražavajući ozbiljnu zabrinutost zbog situacije u Ukrajini;

uzimajući u obzir prihvaćanje nadležnosti Međunarodnog kaznenog suda od strane Ukrajine, prema članku 12. stavku 3. Rimskog statuta;

uzimajući u obzir prvu Izjavu koju je podnijela Vlada Ukrajine, kojom je prihvatila nadležnost Suda u odnosu na kaznena djela za koja se smatra da su počinjena na državnom području Ukrajine u razdoblju od 21. studenoga 2013. do 22. veljače 2014.; i drugu Izjavu o prihvaćanju nadležnosti Suda u odnosu na kaznena djela za koje se smatra da su počinjena na ukrajinskom državnom području od 20. veljače 2014.;

uzimajući u obzir da prihvaćanje nadležnosti Međunarodnoga kaznenog suda od strane države izjavom omogućuje Sudu da, prema članku 12. stavku 2. Rimskog statuta, vrši svoju sudbenost nad svim kaznenim djelima ratnih zločina, zločina protiv čovječnosti ili zločina genocida za koja se smatra da su počinjena na državnom području te države ili od strane njezinih državljana;

želeći dati učinak izvršenju sudbenosti Suda u odnosu na situaciju u Ukrajini;

postupajući prema članku 13. stavku (a) i članku 14. stavku 1. Rimskog statuta;

Ministarstvo pravosuđa i uprave Republike Hrvatske, u ime Vlade Republike Hrvatske, upućuje slučaj u Ukrajini tužitelju Međunarodnoga kaznenog suda u svrhu traženja od tužitelja da istraži sva kaznena djela ratnih zločina, zločina protiv čovječnosti i zločina genocida za koja se smatra da su počinjena na državnom području Ukrajine od 21. studenoga 2013. naovamo, uključujući sva sadašnja kaznena djela koja su u tijeku za koja se smatra da su počinjena na cijelom ukrajinskom državnom području, te se ovime od Suda zahtijeva vršenje sudbenosti uzevši u obzir opseg nadležnosti koji je Ukrajina prihvatila.

 M I N I S T A R

 dr.sc. Ivan Malenica